
			Til David Kato som døde for sin kjærlighets skyld.

			Til alle andre som har fått en liknende skjebne.

			Til alle som ikke lenger holdt ut og gjorde slutt på sitt eget liv.

			Til alle foreldre og familie som anerkjenner sine barns talent.

			Til alle mine venner som alltid har vært der og vist meg sin kjærlighet og omsorg, og som har utfordret meg i tanker, ord og gjerninger.

			Til folk flest, som gang på gang har vist seg bedre enn mine indre katastrofer tilsa.

			Til Liv, som er mor til mine barn, og som var nær i 16 år av mitt liv.

			Til Elisabeth og Even, som jeg er så glad i og så stolt av.

			Til Tomas, som på mange vis har blitt en sønn til.

			Og til ELSA, hvor ord blir utilstrekkelige. Hun er den som jeg møter helt inne ved min innerste grind. 







			Det kan kjennes så enkelt så lekende lett

			å forkaste en skjønnhet du aldri har sett.

			eepb

			Forord

			DU KAN IKKE SE detaljene, fallgruvene, farene, ei heller skjønnheten i noe landskap fra ti tusen meters høyde. For virkelig å kjenne landskapet (eller snarere alle landskapene) i det menneskelige mangfoldet må du ha vært der, på bakken, sammen med dem som befolker området. En gang er ikke nok, heller ikke to. For å kunne bli rimelig fortrolig med de mer uvanlige landskapene i menneskers liv, må du har gått der igjen og igjen. Likevel må du innse at til enhver tid kan personer åpenbare nye sider, nye veier til seksuell tenning, nye måter å oppfatte seg selv på. Betroelser som går utover det vanlige, ikke minst når det gjelder seksualitet og kjønn, krever en dypere og mer tillitsfull allianse enn noe annet vi som medmennesker kan få ta del i. 

			Slike fortellinger er som gaver til dem som har vist seg verdige så dyp tillit. 

			Vi er mangfoldige, vi oppfatter oss selv på mange forskjellige måter, som kjønn, som utstyrte med biologiske kjønnsorgan, med en hjerne som kan fortelle en annen historie enn disse såkalte kjønnsorganene gjør, med hvordan vi uttrykker vår kjærlighet, og med hvordan vi finner fram til våre personlige erotiske lykke-rom. 

			Vårt samfunn og vår kultur har ennå ikke fullt ut ønsket denne menneskelige rikdommen velkommen. Snarere forholder det seg tvert imot: Cis*- og heteronormativ tenkning har hersket og etterlatt altfor mange med knust hjerte, nedbrutt sinn, skam og forsterkede traumer. 

			Mange har levd, og mange lever stadig i en konstant sky årvåkenhet, i redsel for de forskjellige dommer som kan kastes på dem, med ord som syk, forstyrret, syndig eller ikke-eksisterende. Å holde tilbake ønsker og behov av så grunnleggende betydning som kjønn og seksualitet er skadelig for ethvert menneske. 

			Det er en stor og høyst betimelig utfordring for alle å ha et titall ydmyke og respektfulle vandringer der seksualitetene, kjønnene og erotikkene bor. De som ikke har gjort dette, de som ikke har lyttet til dem det gjelder, skulle erklære seg uegnet til å uttale seg skråsikkert om andre menneskers lykke. 

			Jeg, Esben Esther, har kommet til å stole på mine med­mennesker, selv om mange har gitt meg grunn til å tvile. Kanskje opprettholder jeg tilliten fordi jeg i dypet av min sjel liker folk og har tro på det gode i oss.  

			Denne boka har villet skrives i mange år. Den krevde likevel lang modningstid. Jeg vil fortelle fordi mitt liv inneholder så store kontraster mellom det vellykkede og det skamfulle. Det ligger en skyld i det skamfulle, men den skylden er ikke min, og må adresseres til der den hører hjemme. 

			Nettopp dette gjelder langt flere enn meg.

			Mitt ønske er ikke å bli sett på som et offer. Det er kanskje begeistring jeg først og fremt ønsker å formidle, i håp om at andre med uvanlige menneskelige talent også skal kunne begeistres over disse talentene, og se dem som gaver til nytte for dem selv og som forbilde for andre.

			Ennå er verden primitiv hva angår å anerkjenne og ønske alt menneskelig velkommen. I mitt liv har det vært en rettesnor å få flere til å se inn i den rikdommen både det vanlige og det uvanlige representerer. 

			En troende hindu spurte meg for noen år siden hvorfor jeg hadde valgt å komme til jorden. Uten at jeg visste at jeg skulle svare slik, hørte jeg meg selv si: Jeg er her for å hjelpe mennesker så de kan se sin indre skjønnhet.

			Jeg vet at det har jeg gjort, og det gir en enorm glede.

			En annen gang ble jeg spurt hva jeg vil det skal stå på min gravstein. Jeg sa: Hen levde slik at det skulle bli lettere for andre å følge etter. 

			Jeg skriver i dyp takknemlighet til livet som til nå har gitt meg langt mer enn jeg noen gang hadde fantasi til å håpe på. 







			Esben

